**Прилог 15.2 Извод из Статута који регулише докторске студије**

## Нивои и обим студија

Члан 91.

Делатност високог образовања на Факултету остварује се кроз академске студије на основу акредитованих студијских програма, у складу са Дозволом за рад, као и кроз кратке програме студија.

Основне академске студије имају најмање 180 ЕСПБ бодова, или најмање 240 ЕСПБ бодова.

Мастер академске студије имају најмање 120 ЕСПБ бодова када је претходно остварен обим основних академских студија од 180 ЕСПБ бодова. Мастер академске студије имају најмање 60 ЕСПБ бодова када је претходно остварен обим основних академских студија од 240 ЕСПБ бодова.

Интегрисане основне и мастер академске студије имају најмање 300 ЕСПБ бодова.

Специјалистичке академске студије имају најмање 60 ЕСПБ бодова.

Докторске академске студије имају најмање 180 ЕСПБ бодова, уз претходно остварени обим студија од најмање 300 ЕСПБ бодова на основним академским и мастер академским студијама.

Кратки програм студија може се изводити у обиму од 30 до 60 ЕСПБ бодова.

Факултет може да организује студије уз рад на одређеним студијским програмима за студенте који су запослени или који из другог разлога нису у могућности да редовно прате наставу. Начин организовања студијског програма и права и обавезе студената који студирају уз рад уређује се посебним актом Факултета.

Сваки предмет из студијског програма исказује се бројем ЕСПБ бодова, а обим студија изражава се збиром ЕСПБ бодова.

Укупно ангажовање студента састоји се од активне наставе (предавања, вежбе, практикуми, семинари и др.), самосталног рада, колоквијума, испита, израде завршних радова, студентске праксе, добровољног рада у локалној заједници и других видова ангажовања. Добровољни рад је рад студента без накнаде, који организује високошколска установа на пројектима од значаја за локалну заједницу који се вреднује у систему високог образовања. Услове, начин организовања и вредновање добровољног рада уређује Факултет својим актом.

Укупан број часова активне наставе не може бити мањи од 600 часова у току школске године, нити већи од 28 часова недељно на студијама првог степена, односно највише 24 часа недељно на студијама другог степена.

Предмети су, по правилу, једносеместрални тако да збир од 30 ЕСПБ бодова одго­вара просечном укупном ангажовању студента у обиму четрдесеточасовне радне недеље током једног семестра.

Настава из појединих предмета може се организовати у краћем времену, као настава у турнусима или блок настава. Ако је настава организована у краћем времену, недељне обавезе студента могу бити веће од обима који је утврђен студијским програмом или планом извођења наставе. Одобрење о начину организовања наставе у овом ставу даје декан на образложени предлог Већа департмана.

Факултет може организовати и изводити, или учествовати у организацији и извођењу интердисциплинарних студија, двопредметних студија, заједничких студија и студија на даљину у складу са Дозволом за рад.

Ради стручног оспособљавања лица са стеченим високим образовањем за укључивање у радни процес, изводи се кратки програм студија који има јасно дефинисану структуру, сврху и исходе учења и за који се издаје сертификат о завршеном кратком програму студија и стеченим компетенцијама.

Кратки програм студија, исход учења, начин остваривања кратких програма и изглед сертификата о завршеном кратком програму студија уређују се посебним актом факултета.

## Докторска дисертација

Члан 114.

Докторска дисертација представља завршни део студијског програма докторских академских студија и резултат је оригиналног научног рада студента докторских студија у одговарајућој научној области којим се дају нови научни резултати и доприноси развоју научне мисли.

Лице има право да брани докторску дисертацију у складу са актима Универзитета у Нишу, Правилником о докторским академским студијама Факултета и студијским програмима докторских академских студија.